Sosiale media vertroebel geloof, getuienis | Netwerk24
Deur Stephan Joubert 02 November 2019 00:00
Binne 24 uur neem twee voorvalle toe my sosialemedia-ruimtes oor. Die een is die video van ’n beswaarde ouer oor kunswerke van ’n leerling aan ’n KwaZulu-Natalse private skool. Die ander een is ’n voorval by ’n skool in Kempton Park waar kinders baklei. Video’s van albei voorvalle was binne ure viral, soos wat die Engelse sê.
En ons vergewis onsself altyd van die regte feite voordat ons enigiets aanstuur.
Terwyl ek na die emosioneel gelaaide reaksies daarop kyk, besef ek opnuut hoe eensydig en magtig sosiale media is. Binne enkele ure stoei en dreig mense mekaar hier flou oor die voorval in Richardsbaai. In die naam van oningeligtheid verander ’n alleenstaande voorval by ’n skool skielik in die normale gang van sake.
Lyk my ons kort nie net hemelse wagte voor ons mond nie, maar ook voor ons tikvingers en ons emosies. Ons benodig regtig die Here se wysheid. Elkeen het ’n seepkissie in die kuberruim. Elkeen het hier ’n mening. Nogtans is nie alle menings ewe geldig of moreel nie. Vir seker mag ons hier debatteer. Natuurlik moet ons praat as God se eer en mense se integriteit op die spel is.
Maar ook op sosiale media is ons die Here se getuies. Ons meld nooit hier aan as sy regspan wat Hom moet probeer verdedig of as straatvegters wat ander moet uithaal nie. Ons skuld mense die waarheid deur ons woorde en ons integriteit, nie deur ons strydlustigheid nie. En ons vergewis onsself altyd van die regte feite voordat ons enigiets aanstuur.
Meer oor: Geloof | Vertroebel | Sosiale Media | Goeie Nuus | Getuienis